Édesapja révén szerb útlevele is van, a szerb korosztályos válogatottba éveken keresztül hívták, de ő a belga korosztályos válogatott meghívásának tett eleget. Az U15-ös nemzeti együttesben 2014-ben debütált. Az U17-es válogatottban a 2016-os U17-es Eb-selejtező elitkörében három mérkőzésen egyetlen gólt sem kapott, sőt a Spanyolország elleni, csoport elsőségről döntő tizenegyespárbajban két lövést hárított, így a belgák végeztek az első helyen. Az Európa-bajnokságon négy mérkőzésen lépett pályára, de a negyeddöntőben a németekkel szemben alulmaradtak.